เคทีซีออกหุ้นกู้ 8.1 พันล้านทริสให้เครดิตA+
ทริสฯ ให้เรทติ้ง A+หุ้นกู้ของเคทีซีจำนวน 8,100 ล้าน อายุ 10 ปี
4 ต.ค. 2559

ทริสฯ ให้เรทติ้ง A+หุ้นกู้ของเคทีซีจำนวน 8,100 ล้าน อายุ 10 ปี
บริษัท ทริส เรทติ้ง เปิดเผยว่า ได้จัดอันดับเครดิตหุ้นกู้ไม่ด้อยสิทธิ ไม่มีหลักประกันในวงเงินไม่เกิน 8,100 ล้านบาท อายุ 10 ปี ของบริษัท บัตรกรุงไทย หรือบัตรเครดิตเคทีซี ที่ระดับ “A+” ในขณะเดียวกันยังยืนยันอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของบริษัทที่ระดับ “A+” เช่นกัน โดยแนวโน้มยังคง “Stable” หรือ “คงที่”
ทั้งนี้ การจัดอันดับเครดิตหุ้นกู้ดังกล่าวเป็นการทดแทนวงเงินคงเหลือของหุ้นกู้ไม่ด้อยสิทธิ ไม่มีหลักประกันในวงเงินไม่เกิน 1.6 หมื่นล้านบาท เนื่องจากบริษัทต้องการแก้ไขอายุหุ้นกู้ไม่ด้อยสิทธิ ไม่มีหลักประกัน จากไม่เกิน 5 ปี เป็นไม่เกิน 10 ปีทั้งหมด
สำหรับอันดับเครดิตสะท้อนถึงการยกระดับเครดิตจากสถานะการเป็นบริษัทย่อยที่มีความสำคัญเชิงกลยุทธ์ของธนาคารกรุงไทย ผู้ถือหุ้นใหญ่ ทั้งนี้อันดับเครดิตเฉพาะของบริษัทเองก็ได้รับการสนับสนุนจากผลการดำเนินงานและคุณภาพสินทรัพย์ของบริษัทที่ปรับตัวดีขึ้นอย่างต่อเนื่องในระหว่างปี 2555-มิ.ย. 2559 ซึ่งส่งผลทำให้ฐานะทางการเงินของบริษัทแข็งแกร่งขึ้นอย่างมีนัยสำคัญ 
อย่างไรก็ตาม อันดับเครดิตมีข้อจำกัดจากสภาพการแข่งขันที่ทวีความรุนแรงยิ่งขึ้นในอุตสาหกรรมสินเชื่อเพื่ออุปโภคและบริโภคท่ามกลางภาวะแวดล้อมทางเศรษฐกิจที่ไม่เอื้ออำนวย ซึ่งอาจส่งผลกระทบต่อคุณภาพเครดิตและความสามารถในการทำกำไรของบริษัท